《昭陵石马歌恭和御制元韵》
清代·鄂尔泰

行天维龙御飞霞，行地维马周天涯。开张卓立须驾驭，岂独巡游西海腾渥洼。

千金市骏世希有，美名徒挂涓人口。自来房驷无虚生，六辔乘时应乾九。

圣朝启运战与农，秉耒调马弯雕弓。文皇双马特超绝，騊駼騄駬堪齐踪。

艰难马上得天下，累洽重熙集纯嘏。至今斫石傍昭陵，始信人间有神马。

云台烟阁铭功宗，策勋此马将毋同。在天之灵凭陟降，嘶随列缺追丰隆。

吾皇鼓车方记里，万仞塞垣销壁垒。金鳌长见巩如山，石马何由汗如水。

留都展礼朝翰屏，鸾旗照影辽河清。待翻乐府歌《天马》，伫看马负图出龙祥徵。

作者简介：（1677—1745）清满洲镶蓝旗人，西林觉罗氏，字毅庵。康熙三十八年举人。袭佐领，授侍卫，擢内务府员外郎。雍正元年，特擢江苏布政使。三年，迁广西巡抚，调云南，治总督事。次年，提出“改土归流”之议。六年，命总督云、贵、广西三省。在滇、黔实行改土归流，用武力镇压不肯从命之土司，增设郡县。世宗临终时，以大学士参与顾命。乾隆初，授军机大臣，封三等伯，赐号襄勤。卒谥文端。有《西林遗稿》。